Riżoluzzjoni tal-Parlament Ewropew tat- 22 ta' April 2008 b'osservazzjonijiet li jiffurmaw parti integrali mid-deċiżjoni dwar il-kwittanza rigward l-implimentazzjoni tal-baġit tal-Fondazzjoni Ewropea għat-Titjib tal-Kondizzjonijiet tal-Għajxien u tax-Xogħol għas-sena finanzjarja 2006



Official Journal L 088 , 31/03/2009 P. 0094 - 0099



Riżoluzzjoni tal-Parlament Ewropew tat- 22 ta' April 2008 b'osservazzjonijiet li jiffurmaw parti integrali mid-deċiżjoni dwar il-kwittanza rigward l-implimentazzjoni tal-baġit tal-Fondazzjoni Ewropea għat-Titjib tal-Kondizzjonijiet tal-Għajxien u tax-Xogħol għas-sena finanzjarja 2006 IL-PARLAMENT EWROPEW, wara li kkunsidra l-kontijiet annwali definittivi tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2006 [1], wara li kkunsidra r-rapport tal-Qorti tal-Awdituri dwar il-kontijiet annwali definittivi tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2006, flimkien mat-tweġibiet tal-Fondazzjoni [2], wara li kkunsidra r-rakkomandazzjoni tal-Kunsill tat- 12 ta' Frar 2008 (5843/2008 – C6-0084/2008), wara li kkunsidra t-Trattat li jistabbilixxi l-KE, u b'mod partikolari l-Artikolu 276 tiegħu, wara li kkunsidra r-Regolament tal-Kunsill (KE, Euratom) Nru 1605/2002 tal- 25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej [3], u b'mod partikolari l-Artikolu 185 tiegħu, wara li kkunsidra r-Regolament tal-Kunsill (KEE) Nru 1365/75 tas- 26 ta' Mejju 1975 dwar il-ħolqien ta' Fondazzjoni Ewropea għat-titjib tal-kondizzjonijiet tal-ħajja u tax-xogħol [4], u b'mod partikolari l-Artikolu 16 tiegħu, wara li kkunsidra r-Regolament tal-Kummissjoni (KE, Euratom) Nru 2343/2002 tad- 19 ta' Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 [5], u b'mod partikolari l-Artikolu 94 tiegħu, wara li kkunsidra l-Artikolu 71 u l-Anness V tar-Regoli ta' Proċedura tiegħu, wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A6-0111/2008), A. billi l-Qorti tal-Awdituri stqarret li kisbet assigurazzjoni raġjonevoli li l-kontijiet annwali għas-sena finanzjarja 2006 huma ta' min wieħed joqgħod fuqhom u li t-tranżazzjonijiet bażiċi huma legali u regolari, B. billi fl- 24 ta' April 2007, il-Parlament ta l-kwittanza lid-Direttur tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol b'rabta mal-implimentazzjoni tal-baġit tal-Fondazzjoni għas-sena finanzjarja 2005 [6], u fir-riżoluzzjoni tiegħu li takkumpanja d-deċiżjoni ta' kwittanza fost affarijiet oħrajn: - stieden lill-Fondazzjoni sabiex tagħti iktar attenzjoni lit-trasferimenti fl-2005 b'rabta ma' impenji għal infiq amministrattiv (Intestatura II) u għal attivitajiet operattivi (Intestatura III), li baqgħu għoljin b'perċentwal ta' 37 % u 44 % rispettivament; - stieden lill-Fondazzjoni sabiex tippreżenta programm ta' ħidma li jesprimi l-kontribuzzjoni tagħha f'termini operattivi u li jistgħu jitkejlu; - esprima tħassib dwar il-fatt li fl-2005 ma kien hemm ebda dokument komprensiv li janalizza r-riskji li jinħolqu mill-aspetti finanzjarji u operattivi tal-attivitajiet tal-Fondazzjoni, lanqas ma saret verifika tal-proċeduri li ġew introdotti mill-Uffiċjali li joħorġu l-Awtorizzazzjoni sabiex ikun żgurat li t-tagħrif finanzjarju li jintbgħat lill-Uffiċjal tal-Kontijiet ikun preċiż u eżawrjenti, barra f'dak li għandu x'jaqsam mal-aspetti tal-ipproċessar tad-data, Punti ġenerali li jikkonċernaw il-kwestjonijiet orizzontali tal-aġenziji tal-UE, u li għalhekk huma importanti wkoll għall-proċeduri ta' kwittanza ta' kull aġenzija individwali 1. Jinnota li l-baġits tal-24 aġenzija u ta' korpi satelliti oħrajn li saritilhom il-verifika mill-Qorti tal-Awdituri kienu jammontaw għal EUR 1080,5 miljun fl-2006 (l-ogħla baġit kien tal-Aġenzija Ewropea għar-Rikostruzzjoni li kien jammonta għal EUR 271 miljun u l-inqas baġit kien tal-Kulleġġ tal-Pulizija Ewropew (CEPOL) li kien jammonta għal EUR 5 miljun); 2. Jenfasizza l-fatt li l-firxa ta' korpi esterni tal-UE li huma suġġetti għal verifika u għal kwittanza issa tinkludi mhux biss aġenziji regolatorji tradizzjonali, iżda wkoll aġenziji eżekuttivi li ġew stabbiliti sabiex jimplimentaw programmi speċifiċi, u fil-futur qarib se tiġi estiża wkoll għal intrapriżi konġunti li ġew stabbiliti bħala sħubiji pubbliċi-privati (inizjattivi teknoloġiċi konġunti); 3. Josserva fir-rigward tal-Parlament li l-għadd ta' aġenziji suġġetti għall-proċedura ta' kwittanza evolva kif ġej: sena finanzjarja 2000: 8; 2001: 10; 2002: 11; 2003: 14; 2004: 14; 2005: 16; 2006: 20 aġenzija regolatorja u 2 aġenziji eżekuttivi (m'humiex qegħdin jiġu inklużi 2 aġenziji li jiġu verifikati mill-ECA, iżda li huma suġġetti għal proċess ta' kwittanza intern); 4. Għaldaqstant, jikkonkludi li l-proċess ta' verifika/kwittanza sar ineffiċjenti u sproporzjonat meta mqabbel mad-daqs relattiv tal-baġits tal-aġenziji/tal-korpi satelliti; jagħti istruzzjonijiet lill-kumitat kompetenti tiegħu sabiex jagħmel analiżi mill-ġdid fuq firxa wiesgħa tal-proċess ta' kwittanza fir-rigward ta' aġenziji u korpi satelliti bil-għan li jitfassal metodu iktar sempliċi u razzjonali, filwaqt li wieħed iżomm f'moħħu l-għadd li kulma jmur qiegħed jikber ta' korpi li kull wieħed minnhom fis-snin li ġejjin se jeżiġi rapport ta' kwittanza separat; Kunsiderazzjonijiet fundamentali 5. Jitlob li l-Kummissjoni tipprovdi spjegazzjonijiet ċari fir-rigward tal-elementi li ġejjin qabel il-ħolqien ta' aġenzija ġdida jew ir-riforma ta' aġenzija eżistenti: it-tip ta' aġenzija, l-għanijiet tal-aġenzija, l-istruttura ta' governanza interna, il-prodotti, is-servizzi, il-proċeduri ewlenin, il-grupp immirat, il-klijenti u l-imsieħba tal-aġenzija, ir-relazzjoni formali mal-atturi esterni, ir-responsabiltà tal-baġit, l-ippjanar finanzjarju, u l-politika dwar il-personal u l-provvista ta' staff; 6. Jitlob li kull aġenzija tiġi regolata minn ftehim tal-eżekuzzjoni annwali li jiġi formulat mill-aġenzija u mid-DĠ responsabbli u li għandu jinkludi l-għanijiet ewlenin għas-sena li tkun ġejja, qafas finanzjarju u indikaturi ċari għall-kejl tar-rendiment; 7. Jitlob li r-rendiment tal-aġenziji jiġi verifikat b'mod regolari (u fuq bażi ad hoc) mill-Qorti tal-Awdituri jew awditur indipendenti ieħor; jikkunsidra li din il-verifika m'għandhiex tkun limitata għal elementi tradizzjonali ta' ġestjoni finanzjarja u għall-użu kif suppost tal-fondi pubbliċi, iżda għandha tkopri wkoll l-effiċjenza u l-effikaċja amministrattiva u għandha tinkludi klassifika tal-ġestjoni finanzjarja ta' kull aġenzija; 8. Hu ta l-opinjoni li fil-każ ta' aġenziji li qegħdin kontinwament jgħollu 'l fuq il-ħtiġijiet tal-baġit tagħhom rispettiv għandu jkun hemm tnaqqis tekniku skont il-postijiet vakanti; huwa tal-opinjoni li dan għandu jwassal f'perjodu fit-tul għal dħul inqas assenjat għall-aġenziji u għalhekk inaqqas ukoll l-ispejjeż amministrattivi; 9. Jinnota li hija problema serja li għadd ta' aġenziji jiġu kkritikati talli ma jsegwux ir-regoli dwar l-akkwist pubbliku, ir-Regolament Finanzjarju, ir-Regolamenti tal-Istaff eċċ.; jikkunsidra li r-raġuni ewlenija għal dan hija li ħafna mir-regolamenti u r-Regolament Finanzjarju huma mfassla għal istituzzjonijiet akbar u li ħafna mill-aġenziji ż-żgħar m'għandhomx il-kapaċità mixtieqa biex jaqdu dawn il-ħtiġijiet regolatorji; għalhekk jitlob lill-Kummissjoni biex tfittex soluzzjoni rapida sabiex tkattar l-effiċjenza billi jingħaqdu flimkien il-funzjonijiet amministrattivi tal-aġenziji differenti flimkien sabiex tinkiseb din il-kapaċità kritika (billi jiġu kkunsidrati l-bidliet meħteġa fir-regolamenti bażiċi li jiggvernaw l-aġenziji u l-indipendenza tal-baġit tagħhom), jew li b'mod urġenti jitfasslu regoli speċifiċi għall-aġenziji li jippermettulhom li jkunu konformi b'mod sħiħ; 10. Jinsisti li meta tkun qed tfassal l-Abbozz Preliminari tal-Baġit il-Kummissjoni għandha tikkunsidra ir-riżultati tal-implimentazzjoni tal-baġit mill-aġenziji individwali għas-snin ta' qabel, b'mod partikolari għas-sena n-1 u, tirrevedi l-baġit mitlub mill-aġenzija partikolari kif meħtieġ; jistieden lill-kumitat kompetenti tagħha biex jirrispetta din ir-reviżjoni u, jekk dan ma jsirx mill-Kummissjoni, tirrevedi hija stess il-baġit in kwsitjoni għal-livell realistiku li jaqbel mal-kapaċità ta' assorbiment u ta' implimentazzjoni tal-aġenzija konċernata; 11. Ifakkar fid-deċiżjoni tiegħu dwar il-kwittanza b'rabta mas-sena finanzjarja 2005 meta stieden lill-Kummissjoni biex tippreżenta kull ħames snin studju dwar il-valur miżjud ta' kull aġenzija eżistenti; jistieden lill-istituzzjonijiet kollha relevanti sabiex f'każ ta' evalwazzjoni negattiva tal-valur miżjud tal-aġenzija jieħdu l-passi meħtieġa billi jiġi fformulat mill-ġdid il-mandat ta' dik l-aġenzija jew billi tingħalaq; jenfasizza li ma kien hemm ebda evalwazzjoni min-naħa tal-Kummissjoni fl-2007; jinsisti li l-Kummissjoni għandha tippreżenta mill-inqas 5 evalwazzjonijiet bħal dawn qabel ma tittieħed deċiżjoni dwar il-kwittanza b'rabta mas-sena finanzjarja 2007, u dan billi tibda mill-aktar aġenziji antiki; 12. Huwa tal-opinjoni li r-rakkomandazzjonijiet tal-Qorti tal-Awdituri għandhom jiġu implimentati minnufih u li l-livell tas-sussidji mħallsa lill-aġenziji għandu jkun konformi mal-ħtiġijiet attwali tagħhom għall-flus kontanti; barra minn hekk jikkunsidra li l-emendi tar-Regolament Finanzjarju ġenerali għandhom jiġu miżjuda mar-regolament finanzjarju ta' qafas tal-aġenziji u mar-regolamenti finanzjarji speċifiċi varji tagħhom; Preżentazzjoni ta' rapportar tad-data 13. Jinnota li m'hemm ebda metodu standard fost l-aġenziji għall-preżentazzjoni tal-attivitajiet tagħhom matul is-sena finanzjarja konċernata, u tal-kontijiet u tar-rapporti tagħhom dwar il-ġestjoni baġitarja u finanzjarja u lanqas dwar il-kwistjoni jekk għandhiex titfassal dikjarazzjoni ta' assigurazzjoni mid-direttur tal-aġenzija; josserva li mhux l-aġenziji kollha jiddistingwu b'mod ċar bejn a) il-preżentazzjoni tax-xogħol tal-aġenzija lill-pubbliku u b) ir-rapportar tekniku dwar il-ġestjoni baġitarja u finanzjarja; 14. Jinnota li filwaqt li l-istruzzjonijiet fis-seħħ tal-Kummissjoni għall-preparazzjoni tar-rapporti ta' attività ma jeżiġux b'mod espliċitu li l-aġenzija tfassal dikjarazzjoni ta' assigurazzjoni, bosta diretturi, minkejja dan, xorta waħda għamluha għall-2006, filwaqt li f'każ wieħed minnhom kienet inkluża riserva importanti; 15. Ifakkar li l-paragrafu 23 tar-riżoluzzjoni tiegħu tat- 12 ta' April 2005 [7] jistieden lid-Diretturi tal-Aġenziji sabiex minn issa 'l quddiem ir-rapport ta' attività annwali tagħhom li jiġi ppreżentat flimkien mat-tagħrif finanzjarju u tal-ġestjoni jrid ikollu miegħu dikjarazzjoni ta' assigurazzjoni li tikkonċerna l-legalità u r-regolarità tal-operazzjonijiet, simili għad-dikjarazzjonijiet li ffirmati mid-Diretturi Ġenerali tal-Kummissjoni; 16. Jitlob lill-Kummissjoni sabiex temenda l-istruzzjonijiet tagħha fis-seħħ għall-aġenziji skont dak li ntqal hawn fuq; 17. Barra minn hekk, jissuġġerixxi li l-Kummissjoni għandha taħdem mal-aġenziji sabiex tipproduċi mudell armonizzat li japplika għall-aġenziji u għall-korpi satelliti kollha, filwaqt li jiddistingwi b'mod ċar bejn - rapport annwali maħsub għall-qarrejja ġenerali dwar l-operazzjonijiet, ix-xogħol u l-kisbiet tal-korpi, - rendikontijiet finanzjarji u rapport dwar l-implimentazzjoni tal-baġit; - rapport dwar l-attività simili għar-rapporti ta' attività tad-Diretturi Ġenerali tal-Kummissjoni, - dikjarazzjoni ta' assigurazzjoni ffirmata mid-direttur tal-korp, flimkien ma' kull riserva jew osservazzjoni li jikkunsidra xierqa li tinġibed fuqhom l-attenzjoni tal-awtorità ta' kwittanza, Riżultati ġenerali mill-Qorti tal-Awdituri 18. Jinnota dak li sabet il-Qorti (Rapport Annwali, il-paragrafu 10.29 [8] dwar l-iżburżar ta' sussidji li jitħallsu mill-Kummissjoni mill-baġit tal-Komunità li m'huwiex ibbażat fuq stimi ġġustifikati biżżejjed tar-rekwiżiti ta' flus kontanti tal-aġenziji u li dan, flimkien mad-daqs tat-trasferimenti (carry-overs), iwassalhom sabiex ikollhom fil-pussess bilanċi ta' kreditu kbar mhux ħażin; jinnota wkoll ir-rakkomandazzjoni tal-Qorti li l-livell ta' sussidji li jitħallsu lill-aġenziji għandu jkun konformi mar-rekwiżiti ta' flus kontanti reali tagħhom; 19. Jinnota li fi tmiem l-2006, 14-il aġenzija kienu għad iridu jimplimentaw is-sistema tal-kontijiet ABAC (Rapport Annwali, in-nota f'qiegħ il-paġna għall-paragrafu 10.31); 20. Jinnota l-kumment tal-Qorti (Rapport Annwali, il-paragrafu 1.25) dwar spejjeż akkumulati li tagħhom jagħtu kont xi wħud mill-aġenziji minħabba li ma tteħidx il-liv; jenfasizza l-fatt li l-Qorti tal-Awdituri kkwalifikat l-istqarrija ta' assigurazzjoni tagħha fil-każ ta' tliet aġenziji (Iċ-Ċentru Ewropew għall-Iżvilupp ta' Taħriġ Vokazzjonali (Cedefop), CEPOL u l-Aġenzija Ewropea tal-Ferroviji) għas-sena finanzjarja 2006 (2005: Cedefop, l-Awtorità Ewropea dwar is-Sigurtà fl-Ikel, l-Aġenzija Ewropea għar-Rikostruzzjoni); Verifika interna 21. Ifakkar li f'konformità mal-Artikolu 185(3) tar-Regolament Finanzjarju, l-Awditur Intern tal-Kummissjoni huwa wkoll l-awditur intern tal-aġenziji regolatorji li jirċievu konċessjonijiet mill-baġit tal-UE; jenfasizza l-fatt li l-Awditur Intern jirrapporta lill-bord ta' tmexxija u lid-direttur ta' kull aġenzija; 22. Jiġbed l-attenzjoni għar-riserva li tniżżlet fir-Rapport ta' Attività Annwali tal-Awditur Intern għall-2006 kif ġej: "L-Awditur Intern tal-Kummissjoni ma jinsabx f'pożizzjoni li jissodisfa kif suppost l-obbligu konferut lilu mill-Artikolu 185 tar-Regolament Finanzjarju bħala awditur intern tal-korpi tal-Komunità minħabba nuqqas ta' riżorsi ta' staff." 23. Madankollu, jinnota l-kumment tal-Awditur Intern fir-rapport ta' attività tiegħu għall-2006 li mill-2007, bis-saħħa tar-riżorsi tal-istaff addizzjonali konċessi mill-Kummissjoni lis-Servizz ta' Verifika Interna (IAS), l-aġenziji regolatorji operattivi kollha se jkunu suġġetti għal xogħol ta' verifika interna fuq bażi annwali; 24. Jinnota l-għadd li kulma jmur qiegħed jikber ta' aġenziji regolatorji u eżekuttivi u ta' intrapriżi konġunti meħtieġa li ssirilhom il-verifika mill-IAS skont l-Artikolu 185 tar-Regolament Finanzjarju; jitlob lill-Kummissjoni sabiex tinforma lill-kumitat kompetenti tiegħu dwar jekk ir-riżorsi tal-istaff li huma disponibbli għall-IAS humiex se jkunu biżżejjed sabiex issir verifika annwali ta' dawn il-korpi kollha fis-snin li ġejjin; 25. Josserva li l-Artikolu 72(5) tar-Regolament (KE, Euratom)Nru 2343/2002 jeżiġi li kull sena l-entità tal-Komunità tibgħat rapport lill-Kummissjoni u lill-awtorità responsabbli għar-kwittanza, li jkun imħejji mid-direttur u li jiġbor l-għadd u t-tip ta' verifiki interni li saru mill-awditur intern, ir-rakkomandazzjonijiet li saru u l-azzjonijiet li ttieħdu fuq dawn ir-rakkomandazzjonijiet; jitlob lill-aġenziji sabiex jindikaw jekk dan huwiex qiegħed isir u, jekk inhu hekk, kif qiegħed isir; 26. Jieħu nota, fir-rigward tal-kapaċità tal-verifika interna, l-iktar b'rabta mal-aġenziji iżgħar, ta' proposta li saret mill-Awditur Intern quddiem il-kumitat kompetenti tal-Parlament fl- 14 ta' Settembru 2006 li aġenziji iżgħar għandhom ikunu awtorizzati jixtru, f'servizzi ta' verifika interna, mis-settur privat; Evalwazzjoni tal-aġenziji 27. Ifakkar l-istqarrija konġunta mill-Parlament, mill-Kunsill u mill-Kummissjoni [9] li ġiet innegozjata fil-konċiljazzjoni quddiem il-Kunsill tal-baġit ECOFIN tat- 13 ta' Lulju 2007 li titlob għal i) lista ta' aġenziji li l-Kummissjoni għandha l-ħsieb li tevalwa, u ii) lista ta' aġenziji li diġà ġew evalwati, flimkien ma' sommarju tar-riżultati prinċipali; Proċeduri dixxiplinari 28. Jinnota li, minħabba d-daqs tagħhom, aġenziji individwali jsibu diffikultà biex jistabbilixxu bordijiet dixxiplinari ad hoc minn fost staff li huwa ta' grad xieraq tal-karriera u li l-IDOC (l-Uffiċċju tal-Investigazzjoni u Dixxiplina) tal-Kummissjoni m'huwiex kompetenti għall-aġenziji; jitlob lill-aġenziji sabiex jikkunsidrau bord ta dixxiplina bejn l-aġenziji; Abbozz ta' ftehim interistituzzjonali 29. Ifakkar l-abbozz tal-Ftehim Interistituzzjonali tal-Kummissjoni dwar il-qafas operattiv għall-aġenziji regolatorji Ewropej (COM(2005)0059) li kien maħsub li joħloq qafas orizzontali għall-ħolqien, l-istruttura, it-tħaddim, l-evalwazzjoni u l-kontroll tal-aġenziji regolatorji Ewropej; jinnota li l-abbozz jirrappreżenta inizjattiva utli għall-isforz sabiex ikunu razzjonalizzati l-ħolqien u l-immaniġġjar tal-aġenziji; jinnota l-istqarrija fir-rapport ta' sintesi 2006 tal-Kummissjoni (il-paragrafu 3.1, COM(2007)0274) li għalkemm ma sarx progress fin-negozjati wara l-pubblikazzjoni tal-proposta, tniedew mill-ġdid diskussjonijiet dwar sustanza fil-Kunsill fi tmiem l-2006; jiddispjaċih li ma kienx possibbli li jsir iktar progress lejn l-adozzjoni; 30. Għaldaqstant, jilqa' b'sodisfazzjon l-impenn tal-Kummissjoni li tressaq Komunikazzjoni dwar il-ġejjieni tal-aġenziji regolatorji matul l-2008; Aġenziji ffinanzjati minnhom infushom 31. Ifakkar li għaż-żewġ aġenziji li jiffinanzjaw lilhom infushom, tiġi konċessa kwittanza lid-direttur mill-bord amministrattiv; jinnota li t-tnejn li huma għandhom surpluses akkumulati sinifikanti minn dħul ta' onorarji li ġew trasferiti miċ-ċifri tas-snin preċedenti: - Uffiċċju għall-Armonizzazzjoni tas-Suq Intern, flus kontanti u l-ekwivalenti fi flus kontanti: EUR 281 miljun [10]; - Uffiċċju tal-Komunità għall-Varjetà ta' Pjanti, flus kontanti u l-ekwivalenti fi flus kontanti: EUR 18-il miljun [11]; Punti speċifiċi 32. Jinnota li għas-sena finanzjarja 2006, il-Qorti tal-Awdituri għal darb'oħra sabet rati għoljin ta' trasferimenti (43 % għall-infiq amministrattiv (Intestatura II) u 45 % għall-attivitajiet operattivi (Intestatura III)); 33. Jiġbed l-attenzjoni għall-fatt li għalkemm il-Qorti tal-Awdituri tikkonferma li, matul is-sena finanzjarja, il-Fondazzjoni Ewropea għat-Titjib tal-Kondizzonijiet tal-Ħajja u tax-Xogħol ikkonformat fl-aspetti kollha essenzjali mad-dispożizzjonijiet li jirrigwardaw l-affidabilità, kien hemm numru ta' nuqqasijiet, mhux l-anqas fir-rigward tar-regola tal-annwalità tal-baġit, l-għoti ta' żewġ kuntratti, il-fatt li ammonti li kellhom jintefqu kompletament fl-2007 ġew ibbaġitjati fl-2006, u n-nuqqas ta' osservazzjoni tal-kriterji tal-għażla fir-rigward ta' uffiċjali, tqanqal is-suspett li t-trasparenza u n-nondiskriminazzjoni setgħu ma' ġewx garantiti waqt li kienu għaddejin il-proċeduri; 34. Jinnota l-kritika tal-Qorti li, b'rabta mal-proċeduri ta' reklutaġġ, il-kriterji tal-għażla la ġew deċiżi mill-bordijiet tal-għażla mill-bidunett u lanqas ma ġew definiti f'konformità mal-avviż ta' postijiet vakanti, u t-tweġiba tal-Fondazzjoni li l-avviżi kollha ta' postijiet vakanti issa jinkludu indikazzjoni ċara dwar jekk is-suċċess li jinkiseb fit-testijiet huwiex kondizzjoni minn qabel għall-ksib ta' suċċess fil-kompetizzjoni; 35. Jinnota li l-karta tal-bilanċ tal-Fondazzjoni tinkludi artijiet u binjiet b'valur ta' EUR 1,8 miljun (għalkemm l-ispiża ta' kostruzzjoni tal-1992 kienet ta' EUR 7,2 miljun) u surplus akkumulat ta' EUR 4,09 miljun; 36. Jinnota mir-Rapport Annwali tal-Fondazzjoni għall-2006 li, fl-2006, il-Fondazzjoni stabbiliet sistema għall-immaniġġjar tal-proġett għat-titjib tal-effiċjenza tal-organizzazzjoni permezz ta' trasparenza ikbar u koordinazzjoni aħjar fl-użu tar-riżorsi, u li sistema għall-immonitorjar tal-eżekuzzjoni ġiet implimentata wkoll sabiex tkompli tiżdied l-effiċjenza;; barra minn hekk, is-sistema tal-akkwist ġiet estiża sabiex tipprovdi flessibiltà ikbar; 37. Jinnota wkoll li fl-2006 l-Fondazzjoni nediet evalwazzjoni ex-post tal-programm ta' ħidma 2001–2004, flimkien ma' evalwazzjoni interim ta' aspetti magħżulin tax-xogħol li jsir mill-Fondazzjoni bil-għan li jiġu determinati l-impatt tal-organizzazzjoni, il-valur miżjud u l-effikaċja; jitlob sabiex jiġi infurmat dwar ir-riżulta. [1] ĠU C 261, 31.10.2007, p. 60. [2] ĠU C 309, 19.12.2007, p. 116. [3] ĠU L 248, 16.9.2002, p. 1. [4] ĠU L 139, 30.5.1975, p. 1. [5] ĠU L 357, 31.12.2002, p. 72. [6] ĠU L 187, 15.7.2008, p. 85. [7] Riżoluzzjoni tal-Parlament Ewropew bil-kummenti li takkumpanja d-deċiżjoni dwar il-kwittanza mogħtija lid Direttur tal-Fondazzjoni Ewropea għal Titjib tal-Kondizzjonijiet tal-Hajja u tax-Xogħol għall-implimentazzjoni tal-baġit tiegħu għas-sena finanzjarja 2003 (ĠU L 196, 27.7.2005, p. 75). [8] ĠU C 273, 15.11.2007, p. 1. [9] Dokument tal-Kunsill DS 605/1/07 Rev 1. [10] Sors: Rapport dwar il-kontijiet annwali tal-Uffiċċju għall-Armonizzazzjoni tas-Suq Intern għas-sena finanzjarja 2006 flimkien mat-tweġibiet tal-Uffiċċju (ĠU C 309, 19.12.2007, p. 141). [11] Sors: Rapport dwar il-kontijiet annwali tal-Uffiċċju tal-Komunità għall-Varjetà ta' Pjanti għas-sena finanzjarja 2006 flimkien mat-tweġibiet tal-Uffiċċju (ĠU C 309, 19.12.2007, p. 135). --------------------------------------------------